Euroopa Parlamendi resolutsioon,

10. mai 2011,

tähelepanekutega, mis on Euroopa Elu- ja Töötingimuste Parandamise Fondi 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Elu- ja Töötingimuste Parandamise Fondi 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Elu- ja Töötingimuste Parandamise Fondi eelarveaasta 2009 raamatupidamise aastaaruande kohta koos fondi vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 26. mai 1975. aasta määrust (EMÜ) nr 1365/75 Euroopa Elu- ja Töötingimuste Parandamise Fondi loomise kohta, [3] eriti selle artiklit 16;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning tööhõive- ja sotsiaalkomisjoni arvamust (A7-0108/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010. aastal heakskiidu Euroopa Elu- ja Töötingimuste Parandamise Fondi direktori tegevusele fondi 2008. aasta eelarve täitmisel [5] ning heakskiidu andmise otsusele lisatud resolutsioonis muu hulgas

- avaldas kahetsust asjaolu pärast, et kontrollikoda leidis 2008., 2007. ja 2006. aastal puudusi värbamismenetlustes;

- palus fondil võtta eesmärgiks parandada oma lepingute järelevalvet ja hankemenetluste kavandamist;

- märkis, et ülekantud summa moodustas üle 55 % 2008. aastaks ette nähtud assigneeringutest (4900000 eurot);

C. arvestades, et ameti 2009. aasta eelarve oli 20200000 eurot, mis on 2008. aasta eelarvest 3,8 % väiksem,

Tulemused

1. väljendab heameelt fondi kavatsuse üle esitada 2010. aastal kontrollikoja järgmisele aruandele lisatavas tabelis võrdlus, mis hõlmab lõpetatud tegevusi aastal, mille eelarve täitmisele heakskiidu andmist käsitletakse, ja lõpetatud tegevusi sellele eelnenud aasta jooksul, et eelarve täitmisele heakskiitu andev institutsioon saaks fondi eri aastate tulemusi paremini hinnata;

2. märgib, et fond tegi pärast 2007. aastal lõpetatud 2001.–2004. aasta tööprogrammi järelhindamist veel ka teise järelhindamise, mille käigus hinnati 2005.–2008. aasta tööprogrammi; on seisukohal, et see hindamine on fondile väga kasulik, andes abistavat teavet ja soovitusi järgmisel programmiperioodil fondi ees seisvate probleemidega toimetulekuks; tunnustab fondi, kuna asjaomane hindamine andis kinnitust, et

- fond kasutas rahalisi vahendeid oma tööprogrammi elluviimise toetamiseks tõhusalt;

- fond saavutas oma 2005.–2008. aasta tööprogrammi eesmärgid;

3. julgustab fondi siiski edasi arendama oma tulemuslikkuse mõõtmise süsteemi, et tagada tema tegevuse jälgimise tulemuste kasutamine juhatuse otsuste tegemises ja planeerimises ning regulaarsete uuringute tegemine sihtrühmadelt tagasiside saamiseks;

4. toetab välise hindaja soovitust paremini määratleda fondi sihtrühmad siseriiklikul tasandil (st kas fond peaks minema riiklikest ametiasutustest ja poliitilistest otsustajatest kaugemale ning püüdma jõuda laiema hulga tööandjaid ja töötajaid esindavate organiteni) ja luua fondi haldusnõukogus esindatud riiklikel ametiasutustel põhinevate keskuste võrgustik;

Haldusnõukogu

5. märgib, et fondi 2005.–2008. aasta tööprogrammi järelhindamist teinud väline hindaja teatas, et fondi haldusnõukogu ei ole tulemuslik otsuseid tegev organ, kuna selle suurus kasvas 2004. aastal ELi laienemise tõttu, koosolekute arv on vähenenud ja liikmed vahetuvad suhteliselt tihti; kutsub seetõttu fondi üles võtma meetmeid, et tugevdada haldusnõukogu rolli fondi üldisel suunamisel; julgustab fondi haldusnõukogu eelkõige võtma aega strateegiliste küsimuste ja prioriteetide arutamiseks;

Hankemenetlused

6. märgib, et kontrollikoda leidis ühe avatud hankemenetluse puhul hindamises vigu ja kõrvalekaldeid, mis mõjutasid menetluse kvaliteeti; kutsub seetõttu fondi üles võtma meetmeid oma hindamis- ja läbivaatamismenetluste parandamiseks, et edaspidi samalaadseid vigu vältida;

Eelarve haldamine

7. palub fondil tagada, et assigneeringud eraldataks üksnes siis, kui vastav sihtotstarbeline tulu on laekunud; võtab teadmiseks asjaolu, et kontrollikoja aruande kohaselt ei olnud vastupidiselt fondi finantsmäärusele (artikkel 19) fondi eelarves ette nähtud eraldi rubriike mitmesugustele sihtotstarbelistest tuludest rahastatud programmidele; märgib lisaks, et fond võttis sihtotstarbelistest tuludest rahastatud programmi raames 184000 euro ulatuses kulukohustusi, kuigi tegelikult saadud sihtotstarbelise tulu suurus oli vaid 29000 eurot;

8. väljendab kahetsust, et kontrollikoda oli sunnitud tegema fondi eelarvet käsitleva ja finantsaruande kohta märkusi, ja eelkõige seda, et fondi esitatud esialgne raamatupidamise aastaaruanne sisaldas tõsiseid puudusi, mis viitab olulistele vigadele fondi finantskorralduses; avaldab heameelt fondi kinnituse üle, et ta tagab täiendava koolituse ja vahenditega aasta lõpus menetluste täitmise korrektsuse ja kinnipidamise raamatupidamise aruande esitamise tähtaegadest;

Inimressursid

9. kutsub fondi üles esitama tõendeid personali valikut käsitlevate otsuste kohta (näiteks tõendeid värbamisprotsessi alguses kandidaatidele kehtestatud miinimumnõuete kohta), et tagada värbamismenetluse läbipaistvus; märgib, et kontrollikoda leidis selles puudusi seitsme auditeeritud personalivaliku menetluse puhul; märgib, et eelkõige puudusid tõendid selle kohta, et valimiskomisjon oleks juba enne taotluste läbivaatamist kindlaks määranud, millistele miinimumnõuetele kandidaadid pidid vastama, et saada kutse intervjuule, ja millised olid miinimumnõuded reservnimekirja pääsemiseks;

10. märgib eelkõige seda, et eelarve täitmisele heakskiitu andev institutsioon on tuvastanud värbamismenetlustes puudusi juba 2006. aastast alates; nõuab seetõttu tungivalt, et fond olukorda viivitamatult parandaks ja teavitaks eelarve täitmisele heakskiitu andvat institutsiooni saavutatud edusammudest;

11. avaldab ühtlasi heameelt fondi kinnituse üle, et ta parandab edaspidi värbamismenetluste dokumenteerimist;

Siseaudit

12. väljendab heameelt selle üle, et fond võttis 1. juulil 2010 kasutusele süsteemi kehtestatud poliitika ja menetluste erandite registreerimiseks ja analüüsimiseks (erandite register);

13. kinnitab, et siseauditi talituse varasemate soovituste järelmeetmetega seotud kaheksast soovitusest on rakendatud kaht; märgib, et "väga tähtsaks" peetavad soovitused puudutavad peamiselt sisekontrollisüsteemi tulemuslikkust (st iga-aastane tööprogramm sisekontrolli tagamiseks, tundlike ametikohtade analüüs ja menetlused eeskirjade rikkumisest teatamiseks); palub fondil seetõttu neid soovitusi viivitamatult rakendada;

14. märgib samuti, et 2009. aastal tegi siseauditi talitus finantsjuhtimise auditi ja esitas 15 soovitust, millest kaks olid "olulised" ja kuus "väga tähtsad"; on mures selle pärast, et kaks olulist leidu on seotud raamatupidaja ametikohaga (st ametikoht, kuhu asub tööle ajutine teenistuja või ametnik, volituste ühtlustamine komisjoni peaarvepidaja soovitustega) ja raamatupidamissüsteemide heakskiitmisega, samal ajal kui kuus "väga tähtsat" leidu on seotud vajadusega parandada fondi finantssüsteemi dokumenteerimist, hangete kavandamist, järelkontrolli, tagasimakseid käsitlevaid eeskirju ja eranditest aruandmist; nõuab seetõttu tungivalt, et fond rakendaks viivitamatult siseauditi talituse soovitusi ja teavitaks eelarve täitmisele heakskiitu andvat institutsiooni sellega seoses tehtud edusammudest;

15. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 155.

[2] EÜT L 248, 16.9.2002, lk 1.

[3] EÜT L 139, 30.5.1975, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 196.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------